In nomine domini nostri Jesu Christi, notum sit sancte ecclesie filiis presentibus et futuris, quod ego, Guido de Vergiaco, pro remedio anime mee et omnium antecessorum meorum, dedi Deo et Sancte Marie de Maceriis, et monachis ejusdem loci, quicquid habebat in territorio de Bulliaco, et quicquid alius ibidem a me ipso tenebat, et Odonem servientem meum de Pernant cum heredibus suis. Idem etiam Odo dedit Deo et prefatis monachis quicquid ibidem habebat in alodio et in casamento. Addidi quoque ego predictus Guido huic dono pascua de Pernant, et de Marre, et de Maygniaco, nec non etiam pascua de Eschavrona per quam redempta fuerint, que eo tempore erant sub vademonio in manu Eduensis episcopi. Et sciendum quod ego Guido promisi me garantizorem esse et defensorem fore de istis donis, si aliqua inde calumpnia exoritur. Habui autem pro his ego Guido in pitantia XXXta libras Trecassinas. Acta sunt hec anno ab incarnatione Domini M°C°L°III° in manu Willelmi abbatis de Maceriis. Hujus rei testes sunt hii: Arnulfus, decanus canonicorum Sancti Dionisii de Vergiaco; Gualo, capellanus; Angeleius, monachus, Petrus et Villelmus de Archis, monachi de Maceriis; Herveius de Vergei; Verricus Grassus; et Odo et Hugo, fratres ejus; Artaudus Grassus, Odo de Lambre; Galo Motetus; Guido Tasutus; Petrus prepositus, Hismarus maior de Savigni, Bruno Ildemarus.